LIGJ
Nr. 93/2025 

PËR DISA NDRYSHIME DHE SHTESA NË LIGJIN NR. 16/2018, 
“PËR DIASPORËN”, I NDRYSHUAR

Në mbështetje të neneve 78, 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 16/2018, “Për diasporën”, të ndryshuar, bëhen këto ndryshime dhe shtesa: 

Neni 1

Neni 1 ndryshohet si më poshtë:

“Neni 1
Objekti

Ky ligj ka për objekt rregullimin e marrëdhënieve të bashkëpunimit e ndërveprimit ndërmjet autoriteteve shtetërore dhe diasporës, me qëllim ruajtjen dhe kultivimin e identitetit kombëtar, gjuhësor, kulturor e arsimor të pjesëtarëve të diasporës.”.

Neni 2

Në nenin 2 pikat 1 dhe 3 shfuqizohen.

Neni 3

Në titullin e kreut II fjala “shtetërore” hiqet.

Neni 4

Në nenin 3 bëhen ndryshimet e mëposhtme:
1. Në titull dhe në fjalinë e parë fjala “shtetërore” hiqet.
2. Pika 2 shfuqizohet.
3. Në pikën 4 fjala “Koordinativ” zëvendësohet me fjalën “Koordinues”.
4. Pika 10 ndryshohet si më poshtë:

“10. Autoritete të tjera shtetërore, ente publike, të cilat në fushën e tyre të veprimtarisë kanë çështjet e diasporës.”. 

Neni 5

Neni 4 ndryshohet si më poshtë:

“Neni 4
Këshilli i Ministrave

Këshilli i Ministrave: 
a) përcakton politikat e vendit të origjinës për diasporën për t’u zbatuar nga organet shtetërore, përgjegjëse për marrëdhëniet me diasporën; 
b) përcakton mënyrën dhe politikat për regjistrimin e shtetasve shqiptarë që jetojnë jashtë territorit të Republikës së Shqipërisë;
c) lidh marrëveshje sipas legjislacionit në fuqi.”. 

Neni 6

Neni 4/1 shfuqizohet.

Neni 7

Në nenin 5 bëhen shtesa dhe ndryshimet e mëposhtme:
1. Në shkronjën “b” në fillim të fjalisë shtohen fjalët “Harton nëpërmjet strukturave përgjegjëse”. 
2. Në shkronjën “dh” fjala “Kryeministrit” zëvendësohet me fjalët “autoriteteve të përcaktuara në këtë ligj”.
3. Shkronja “e” shfuqizohet.

Neni 8

Neni 6 ndryshohet si më poshtë:
 
“Neni 6
Qendrat kulturore për diasporën (QKD)

1. QKD-të krijohen me qëllim ruajtjen, kultivimin e identitetit kombëtar, gjuhësor, kulturor e arsimor të diasporës dhe forcimin e lidhjeve të saj me institucionet e Republikës së Shqipërisë. 
2. QKD-të e ushtrojnë veprimtarinë në vendet me interes për diasporën shqiptare, lidhin marrëveshje me këto vende dhe janë në varësi të kreut të misionit diplomatik të akredituar në këto vende.  
3. QKD-ja ka përgjegjësi: 
a) të promovojë Shqipërinë; 
b) të nxitë dhe të zhvillojë njohuri për gjuhën, kulturën dhe trashëgiminë kulturore të Shqipërisë; 
c) të nxitë bashkëpunimin ekonomik, inovativ, kulturor, arsimor, sportiv ndërmjet Shqipërisë dhe diasporës; 
ç) të mbështetë dhe të organizojë veprimtaritë kulturore, edukative e sportive, sociale dhe ekonomike; 
d) të kryejë detyra të tjera të parashikuara nga legjislacioni në fuqi.  

4. Krijimi, organizimi dhe mënyra e funksionimit të qendrave kulturore për diasporën miratohen me vendim të Këshillit të Ministrave, me propozimin e ministrit përgjegjës për punët e jashtme dhe të ministrit përgjegjës për kulturën. 
5. QKD-të e ngritura vullnetarisht nga pjesëtarët e diasporës në shtetet pritëse njihen dhe mbështeten nga ministri përgjegjës për diasporën. Kriteret e posaçme të njohjes dhe mbështetjes rregullohen me vendim të Këshillit të Ministrave.”.

Neni 9

Nenet 7 dhe 8 shfuqizohen.

Neni 10

Në nenin 10 bëhen ndryshimet e mëposhtme:
1. Pikat 1 dhe 2 ndryshohen si më poshtë:
“1. Këshilli i Ministrave ndihmon në krijimin e kushteve për ruajtjen dhe mësimin e gjuhës shqipe, përfshirë arbërishten, si dhe variantet e tjera të hershme gjuhësore të komuniteteve në diasporë.
2. Ministri përgjegjës për diasporën së bashku me ministrin përgjegjës për arsimin ndihmojnë dhe përkrahin zhvillimin e procesit mësimor të gjuhës shqipe në vendet ku ka një numër të madh pjesëtarësh të diasporës apo interes të veçantë shtetëror.”. 
2. Në pikën 5 fjalët “ministrinë përgjegjëse” zëvendësohen me fjalët “ministrin përgjegjës”.
3. Në pikën 6 fjalët “ministrinë përgjegjëse” zëvendësohen me fjalët “ministrin përgjegjës” dhe fjalët “internetit (programe telefoni ose tabelë) dhe rrjeteve e” hiqen.

Neni 11

Në nenin 11 bëhen ndryshimet dhe shtesa e mëposhtme:
1. Në pikat 1, 3 dhe 4 fjalët “ministrinë përgjegjëse” zëvendësohen me fjalët “ministrin përgjegjës”. 
2. Pika 2 ndryshohet si më poshtë:
“2. Muzeu Historik Kombëtar disponon një pavijon të veçantë për diasporën.”.
3. Në pikën 3 pas fjalës “kulturën” shtohen fjalët “dhe institucionet shtetërore për trashëgiminë kulturore”.
4. Në pikën 4 fjala “eventeve” zëvendësohet me fjalën “aktiviteteve”.

Neni 12

Në nenin 12 fjalët “ministrinë përgjegjëse” zëvendësohen me fjalët “ministrin përgjegjës”.

Neni 13

Në nenin 13 bëhen ndryshimi dhe shtesa e  mëposhtme:
1. Pika 1 ndryshohet si më poshtë:
“1.	Radiotelevizioni Shqiptar siguron kanal transmetimi me program radioteleviziv, dedikuar diasporës.”.
2. Pas pikës 3 shtohet pika 4 me këtë përmbajtje: 
“4. Agjencia Kombëtare e Diasporës në bashkëpunim me ministrinë përgjegjëse për diasporën mundëson pasqyrimin e aktiviteteve mediatike të pjesëtarëve të diasporës.”.



Neni 14

Neni 14 ndryshohet si më poshtë:

“Neni 14
Bashkëpunimi ekonomik dhe në fushën e inovacionit

1. Ministri përgjegjës për diasporën ushtron kompetencat në funksion të fuqizimit të bashkëpunimit ekonomik dhe inovacionit ndërmjet diasporës dhe ministrisë përgjegjëse për ekonominë dhe inovacionin sipas legjislacionit në fuqi.
2. Ministri përgjegjës për diasporën në bashkëpunim me institucionet përgjegjëse shtetërore mbështet iniciativat e ndërmarra nga pjesëtarët e diasporës në sipërmarrje të ndryshme.”.

Neni 15

Në nenin 15 pika 1 ndryshohet si më poshtë: 
“1.	Për pjesëtarët e suksesshëm të diasporës akordohen çmime.”.

Neni 16

Në pikën 2 të nenit 17 fjala “shkencore”  hiqet.

Neni 17

Në nenin 18 bëhen ndryshimet dhe shtesat e mëposhtme:
1. Pika 1 ndryshohet si më poshtë: 
“1.	Këshilli Koordinues i Diasporës (Këshilli) përfaqëson, bashkëpunon dhe koordinon marrëdhëniet me diasporën, përfshirë organizatat e diasporës.”.
2. Në pikën 2 bëhen ndryshimi dhe shtesa e mëposhtme:
a) Në shkronjën “a” fjala “veprime” zëvendësohet me fjalën “masa”;
b) Pas shkronjës “b” shtohen shkronjat “c” dhe “ç” me këtë përmbajtje:
“c)	bashkëpunon me organet përkatëse për organizimin e Samitit të Diasporës;
  	ç) identifikon, trajton dhe propozon çështje e projekte me natyrë ekonomike, ligjore, kulturore, sportive, edukative, shëndetësore, çështjet sociale për rininë, gruan, fëmijët e diasporës.”.
3. Pika 3 ndryshohet si më poshtë:
“3.	Anëtarët e Këshillit mbajnë kontakte, organizojnë aktivitete me komunitetet shqiptare në shtetet që përfaqësojnë, në varësi të agjendave të planifikuara nga Këshilli.”.
4. Pas pikës 4 shtohet pika 5 me këtë përmbajtje:
“5.	Agjencia Kombëtare e Diasporës është njësia përgjegjëse për menaxhimin financiar të fondeve për organizimin e mbledhjeve të Këshillit, si sekretariat teknik.”.

Neni 18

Në nenin 19 bëhen ndryshimet e mëposhtme:
1. Në pikën 1 numri “15” zëvendësohet me togfjalëshin “jo më pak se 21”.
2. Në pikën 2 emërtimi “Agjencia Kombëtare e Diasporës” hiqet.
3. Pika 3 shfuqizohet. 

Neni 19

Në nenin 20 bëhen ndryshimet e mëposhtme:
1. Pika 2 ndryshohet si më poshtë:  
“2.	Përfaqësuesit e Këshillit përzgjidhen nga shtetet ku jeton komuniteti shqiptar.”.
2. Pika 4 shfuqizohet.

Neni 20

Në nenin 21 bëhen ndryshimet dhe shtesa e mëposhtme:
1. Pika 1 ndryshohet si më poshtë:
“1.	Këshilli mblidhet si rregull në Ditën Kombëtare të Diasporës, në prezencën e autoriteteve të larta shtetërore.”.
2. Në pikën 3 fjala “shkencore” hiqet.
3. Pas pikës 3 shtohet pika 4 me këtë përmbajtje:
“4.	Presidenti i Republikës, me kërkesën e tij e në koordinim me Kryeministrin dhe me ministrin përgjegjës për diasporën, merr drejtimin e mbledhjeve të veçanta të Këshillit Koordinues të Diasporës.”. 

Neni 21

Pas nenit 22 shtohet neni 22/1 me këtë përmbajtje: 

“Neni 22/1
Agjencia Kombëtare e Diasporës

Agjencia Kombëtare e Diasporës krijohet si institucion varësie për të kryer funksione të përcaktuara brenda fushës së përgjegjësisë së përgjithshme shtetërore të ministrit përgjegjës për diasporën. Krijimi, misioni, funksionet dhe organizimi përcaktohen me vendim të Këshillit të Ministrave. Struktura dhe organika e Agjencisë miratohen me urdhër të Kryeministrit.”.

Neni 22

Në pikën 1 të nenit 23 fjalët “ministrit përgjegjës për diasporën” zëvendësohen me fjalët “ministrit përgjegjës për arsimin.”.

Neni 23

Neni 26 shfuqizohet.

Neni 24
Aktet nënligjore

Ngarkohet Këshilli i Ministrave për miratimin e akteve nënligjore në zbatim të nenit 6, pikat 4 dhe 5, dhe të nenit 22/1 të këtij ligji.

Neni 25
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 18.12.2025.

